তিনি বীরেন্দ্র সহবাগ। একসময়ে ব্যাট হাতে ২২ গজে দাপট দেখিয়ে ভারতীয় সমর্থকদের মন জয় করতেন। ব্যাট ছেড়েছেন দীর্ঘদিন আগেই। তবু তাঁর দাপট কোনও অংশে কমেনি। বিভিন্ন সময়ে সোশ্যাল মিডিয়ায় সহবাগের করা পোস্টগুলি একইরকম আনন্দ দেয় তাঁর ভক্তদের। সম্প্রতি জাতীয় দলে কোচের পদের জন্য আবেদন করেছেন তিনি। বোর্ডের তরফে অনেকেই সহবাগকে কোচ হিসেবে চাইছেন বলেও শোনা যাচ্ছে। কিন্তু তিনি ভারতের কোচ হলে একটা শর্ত তাঁকে মানতে হবে। নাম প্রকাশে অনিচ্ছুক বোর্ডের এক সদস্য এক সর্বভারতীয় সংবাদমাধ্যমকে এমনটাই জানিয়েছেন।
ওই সদস্যের কথায়, ‘‘বীরু সোশ্যাল মিডিয়ায় অনেক কিছুই বলে। কিন্তু কোচ হিসেবে নির্বাচিত হলে তাঁকে মুখটা বন্ধ রাখতে হবে।” এই খবর ছড়িয়ে পড়ার পর থেকেই জল্পনা বাড়ছে ক্রিকেটমহলে। অনেকেই প্রশ্ন তুলেছেন তবে কি বীরুই ভারতের পরবর্তী কোচ হচ্ছেন?
এর উত্তর অবশ্য মেলেনি। কিন্ত এটা বেশ বোঝা যাচ্ছে, সোশ্যাল মিডিয়ায় সহবাগের ‘খুল্লম খুল্লা’ মন্তব্য ও পোস্টগুলো ভাল চোখে দেখছেন না বোর্ডের সদস্যদের একাংশ। প্রায়ই টুইটারে বিতর্কিত সব মন্তব্য করে আলোচনার কেন্দ্রে চলে আসেন তিনি।

এই বিষয়ে অন্যান্য খবর

সৌরভের অসম্মান মানতে পারছেন না বঙ্গতনয়। আশ্চর্য প্রতিবাদের রাস্তা নিচ্ছেন দুর্গাপুরের ইঞ্জিনিয়ার
সহবাগ, শাস্ত্রীর পরে কোচের পদপ্রার্থী এ বার আরেক জাতীয় ক্রিকেটার, জানুন কে


 
চ্যাম্পিয়ন্স ট্রফির সময়ও পাকিস্তানকে ভারতের ছেলে ও বাংলাদেশকে নাতি বলে মন্তব্য করে সমালোচিত হয়েছিলেন। কোচের আসনে বসার পরও তিনি এভাবেই বেফাঁস সব কথা বলতে থাকবেন কি না, তা নিয়েও কিছুটা চিন্তিতই দেশের ক্রিকেট মহল।
এই মন্তব্য নিয়ে অবশ্য সহবাগ কিছু জানায়নি। তবে তিনি ভারতের কোচ হবেন কিনা বা হলেও এমন শর্ত মেনে নেবেন কিনা, তা অবশ্য সময়ই বলবে।